text: 段國璋，號王屋，河南懷慶府濟源縣人。生平.出於濟源知縣史記言門下，萬曆三十七年癸丑科進士，授萊州府推官，多所平反。天啟中官工科給事中，升戶科都給事中，值莊烈帝初立，疏劾吏部尚書周應秋，逆閹雖誅，紅案未定，朝議以崔呈秀髮錦衣田爾耕訊，國璋爭之曰：以田審崔，是何異以崔審崔也。一時以為確論。崇禎元年九月，升太常寺少卿、提督四夷館。二年四月以閹黨被削籍。濟邑舊有土城，歲久傾圮，流寇由晉入豫，邑當其衝，國璋時歸裡，甃之以磚，賊至，登陴固守，邑西北連亙太行，與河內接境，饑民起為盜，窟穴其中，河內令王漢思剿之，苦乏餉，國璋傾貲犒師，卒平眾盜，兩邑獲安。明亡入清，以薦起任大理寺左寺正，順治四年三月，升通政使司左參議，五年八月升右通政，七年三月升太常寺卿，八年奉旨祭告濟瀆，錦衣歸裡，時人以為榮，門人有登顯仕者，未嘗幹以私，鄉里有不便者，嘿解之，終亦不與人言。八年八月，以加上皇太后尊號覃恩，加工部左侍郎，時以兵餉不足，議增豫省漕糧十萬，亟言於司農，罷之。十年二月，以年老致仕。十八年卒，賜祭葬如例。康熙五年祀鄉賢。家族.父段可行；中子。子段昌祚，字西美，順治丙戌進士，官工部主事。孫段無技，蔭官貢監生。段有容，蔭恩監生，候選光祿寺典薄。段補袞，蔭恩監生。曾孫段志熙，以曾祖段國璋蔭仕至浙江布政使。在縣東門外建有司空園，又名樂餘園。又有“父子兄弟科甲坊”，為侍郎段國璋建。
metadata: erhwenkuo/wikipedia-zhtw
metadata: 叚國璋
metadata: https://zh.wikipedia.org/wiki?curid=7497958